KIRJALLINEN KYSYMYS P-2250/00 esittäjä(t): Daniel Hannan (PPE-DE) komissiolle. Verokannat.



Virallinen lehti nro 103 E , 03/04/2001 s. 0096 - 0097



KIRJALLINEN KYSYMYS P-2250/00 esittäjä(t): Daniel Hannan (PPE-DE) komissiolle (29. kesäkuuta 2000) Aihe: Verokannat Mitkä ovat a) nykyiset ja b) ehdotetut seuraavia henkilöitä koskevat suositellut verokannat: - komission virkamiehet - Euroopan yhteisöjen tuomioistuimen henkilöstö - komission jäsenet - Euroopan parlamentin jäsenet - alueiden komitean valtuutetut. Missä olosuhteissa voidaan soveltaa näitä kantoja kansallisten kantojen asemesta? Mitä palkkaluokkia ne koskevat? Kuinka suurista yksittäisistä ja yhteismääristä on kyse? Mikä on komission kanta tähän käytäntöön? Neil Kinnockin komission puolesta antama vastaus (15. syyskuuta 2000) Euroopan yhteisöjen erioikeuksista ja vapautuksista tehdyn pöytäkirjan(1) 13 artiklan määräysten sekä Euroopan yhteisöille suoritettavaan veroon sovellettavien edellytysten ja menettelyn vahvistamisesta 29 päivänä helmikuuta 1968 annetun neuvoston asetuksen (ETY, Euratom, EHTY) N:o 260/68(2) mukaan henkilöstösääntöjen mukaisesti palvelukseen otetut yhteisöjen virkamiehet ja muu henkilöstö ovat velvollisia maksamaan yhteisöille veroa yhteisöjen heille maksamista palkoista ja palkkioista. He eivät maksa kansallista veroa näistä määristä. Yhteisön palkoista ja palkkioista maksettava vero kannetaan lähdeverona ja sen tuotto maksetaan yhteisön talousarvioon. Veroluokkia on 14 ja niitä sovelletaan toisiaan seuraaviin palkkaluokkiin, joita mukautetaan palkkojen vuosittaisten mukautusten perusteella. Veroluokat ovat 1. heinäkuuta 1999 alkaen seuraavat: - 8 prosenttia 85,18 ja 1 503,50 euron välisen tulon osuudesta - 10 prosenttia 1 503,51 ja 2 070,88 euron välisen tulon osuudesta - 13 prosenttia 2 070,89 ja 2 373,32 euron välisen tulon osuudesta - 15 prosenttia 2 373,33 ja 2 694,93 euron välisen tulon osuudesta - 18 prosenttia 2 694,94 ja 2 997,38 euron välisen tulon osuudesta - 20 prosenttia 2 997,39 ja 3 290,59 euron välisen tulon osuudesta - 23 prosenttia 3 290,60 ja 3 593,16 euron välisen tulon osuudesta - 25 prosenttia 3 593,17 ja 3 886,37 euron välisen tulon osuudesta - 28 prosenttia 3 886,38 ja 4 188,81 euron välisen tulon osuudesta - 30 prosenttia 4 188,82 ja 4 482,02 euron välisen tulon osuudesta - 33 prosenttia 4 482,03 ja 4 784,59 euron välisen tulon osuudesta - 35 prosenttia 4 784,60 ja 5 077,80 euron välisen tulon osuudesta - 40 prosenttia 5 077,81 ja 5 380,24 euron välisen tulon osuudesta - 45 prosenttia yli 5 380,25 euron tulon osuudesta. Edellä annetut säännöt ja veroluokat koskevat myös sekä komission jäseniä (pöytäkirjan 20 artikla) että tuomioistuimen tuomareita, julkisasiamiehiä, kirjaajia ja avustavia esittelijöitä (pöytäkirjan 21 artikla). Yhteisön veron lisäksi neuvoston asetuksessa (EHTY, ETY, Euratom) N:o 3831/91(3), joka annettiin 19 päivänä joulukuuta 1991, otettiin käyttöön 5,8 prosentin suuruinen ylimääräinen tilapäinen maksu, joka peritään 1. tammikuuta 1992 ja 1. heinäkuuta 2001 välisellä jaksolla yhteisöjen maksamista korvauksista palveluksessa olevalta henkilöstöltä ja komission jäseniltä. Mainittujen henkilöstöluokkien ansaitsemiin muihin tuloihin (toisin sanoen säästö- tai pääomatulot) sovelletaan pöytäkirjan 14 artiklan(4) mukaisesti sen jäsenvaltion verotussääntöjä, jossa henkilöt asuivat ennen muuttoa ryhtyäkseen hoitamaan tehtäviään yhteisössä (mukaan lukien kaikki mainitun jäsenvaltion tekemät asiaankuuluvat kaksinkertaista verotusta koskevat sopimukset). Mainittuja pöytäkirjan artikloita ei sovelleta parlamentin jäseniin eikä alueiden komitean valtuutettuihin, joita verotetaan olinpaikkana olevan jäsenvaltion verotussääntöjen mukaisesti. Näistä lähteistä yhteisön talousarvioon maksettava tulo varainhoitovuonna 2000 on 333 miljoonaa euroa yhteisön verosta (400 artikla) ja 44 miljoonaa euroa tilapäisestä maksusta (403 artikla). Nykyistä yhteisön verotusjärjestelmää pidetään osana yleistä korvausjärjestelmää. Komissio ehdotti heinäkuussa 2000 antamassaan tiedonannossa palkoista ja eläkkeistä(5) voimassa olevan järjestelmän jatkamista kahdella vuodella, 30. kesäkuuta 2003 asti. Komissio ei ole ehdottanut nykyisen verotusjärjestelmän muuttamista. (1) Euroopan yhteisöjen yhteisen neuvoston ja yhteisen komission perustamisesta 8 päivänä huhtikuuta 1965 tehdyn sopimuksen liitteenä oleva pöytäkirja Euroopan yhteisöjen erioikeuksista ja vapauksista. (2) EYVL L 56, 4.3.1968. (3) EYVL L 361, 31.12.1991. (4) Pöytäkirjan 14 artiklassa määrätään, että sovellettaessa tuloverotusta varallisuusverotusta ja perintöverotusta sekä kaksinkertaisen verotuksen välttämiseksi yhteisöjen jäsenvaltioiden välillä tehtyjä yleissopimuksia yhteisöjen niiden virkamiesten ja sen muun henkilöstön kotipaikan jotka hoitaakseen tehtäväänsä yhteisöjen palveluksessa muuttavat asumaan muun jäsenvaltion alueelle kuin siihen jäsenvaltioon jossa heidän verotuksellinen kotipaikkansa oli heidän ryhtyessä hoitamaan tehtäviään yhteisöissä katsotaan sekä maassa jossa he tosiasiallisesti asuvat että maassa jossa heillä on verotuksellinen kotipaikka olevan edelleen viimeksi mainitussa maassa jos se on yhteisöjen jäsenvaltio. (5) KOM(2000) 569 lopullinen.